b'\n_START_ARTICLE_\nEpulon\n_START_SECTION_\nZgodovina\n_START_PARAGRAPH_\nKo so Rimljani pokorili razna plemena v severni Italiji in Venete ob severni jadranski obali, je bila vojna z ilirskimi plemeni v Istri in vzhodno od Alp neizogibna. Rimljani so bili takrat v vojni tudi z ilirskim Ardijejskim kraljestvom na ju\xc5\xbenem Jadranu. Prva vojna med Rimljani in Histri se je za\xc4\x8dela leta 221 pr. n. \xc5\xa1t.._NEWLINE_Rimljani so za okrepitev svoje vzhodne meje ustanovili kolonijo Aquileio (Oglej), v kateri so Histri videli gro\xc5\xbenjo za svojo neodvisnost. Leta 181 pr. n. \xc5\xa1t. so poskusili prepre\xc4\x8diti graditev mesta, vendar jih je rimski general Q.F.Buteoni namero prepre\xc4\x8dil in z njimi sklenil mir._NEWLINE_Kasneje \xc5\xa1e istega leta je Epulon postal histrski kralj. Bil je bojevit in brezkompromisen vodja in se je takoj po prihodu na prestol pripravil na vojno z Rimljani. Rimljani niso dovolili nobenega presene\xc4\x8denja in so v Oglej poslali svojo vojsko pod poveljstvom A.M. Vulzonina. Vojna sre\xc4\x8da je bila zdaj na eni, zdaj na drugi strani, zato je Rim leta 177 pr. n. \xc5\xa1t. poslal \xc5\xa1e ve\xc4\x8djo vojsko. Histri so uspe\xc5\xa1no napadli njen tabor in vojska je pani\xc4\x8dno pobegnila. Epulon je zaplenil veliko dragocenosti, voja\xc5\xa1ke opreme, hrane in vina. Po za\xc4\x8detnih uspehih je bil v severni Istri pora\xc5\xbeen in prisiljen na umik v svojo prestolnico Nezakcij._NEWLINE_Rimljani so najprej osvojili vsa pomembna histrska sredi\xc5\xa1\xc4\x8da in nato napadli Nezakcij. Prvi napad in kasnej\xc5\xa1e dolgotrajno obleganje mesta sta spodletela, zato so Rimljani oblegovalce okrepili z dvema novima legijama pod poveljstvom konzula Gaja Klavdija Pulhra. Rimljani so dosegli prve uspehe \xc5\xa1ele potem, ko so preusmerili tok reke, ki je \xc5\xa1\xc4\x8ditila mesto in ga oskrbovala s pitno vodo. Histri so se kljub slabim izgledom za zmago odlo\xc4\x8dili za boj in pred tem pobili vse \xc5\xbeenske in otroke in jih pometali \xc4\x8dez mestno obzidje._NEWLINE_Ko je Epulon spoznal, da je poraz neizbe\xc5\xbeen, je naredil samomor, tako da se je zabodel z me\xc4\x8dem. Pre\xc5\xbeivele branilce so Rimljani pobili. Po padcu Nezakcija so enako usodo do\xc5\xbeivela \xc5\xa1e vsa druga istrska mesta in Histri so izgubili svojo neodvisnost. Livij pi\xc5\xa1e, da so 5.632 Histrov prodali v su\xc5\xbeenjstvo.'